**Îți aduci aminte plaja?**

*Ana Blandiana*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Îți aduci aminte plaja

Acoperită cu cioburi amare

Pe care

Nu puteam merge desculți?

Felul în care

Te uitai la mare

Și spuneai că m-asculți?

Îți amintești

Pescărușii isterici

Rotindu-se-n dangătul

Clopotelor unor nevăzute biserici

Cu hramuri de pești,

Felul în care

Te îndepărtai alergând

Înspre mare

Și-mi strigai că ai nevoie

De depărtare

Ca să mă privești?

Ninsoarea

Se stingea

Amestecată cu păsări

În apă,

Cu o aproape bucuroasă disperare

Priveam

Urmele tălpilor tale pe mare

Și marea

Se-nchidea ca o pleoapă

Peste ochiul în care-așteptam.